Laer rentekoers 'goeie nuus' vir eiendomsmark | Maroela Media
Die uitvoerende hoof van Lew Geffen Sotheby's International Realty, Yael Geffen, het die verlaging van 50 basispunte in die repokoers as "uiters positief" bestempel en sê dit gaan die eiendomsmark, wat reeds in die moeilikheid is, meer woema gee.
"Die afsonderingsregulasies wat ons dwing om ons deure toe te hou terwyl ander professionele dienste weer toegelaat word, is irrasioneel en 'n groot getal eiendomsagentskappe gaan net nie weer herstel nie," het Geffen gewaarsku.
Diegene wat vir die eerste keer 'n eiendom koop, val in dié kategorie. "'n Prima uitleenkoers van 7,25% is ongehoord in dié land en finansiële instellings gaan meer kapitaal beskikbaar hê om aan huishoudings en nuwe beleggers te leen," het sy gesê.
Yeal Geffen, uitvoerende hoof van Lew Geffen Sotheby's International Realty.
Sy sê die komitee het dit duidelik gemaak dat daar 'n inwerkingstelling van versigtige ekonomiese beleid en strukturele hervorming moet wees wat koste in die algemeen verlaag, beleggingsmoontlikhede verhoog en werk skep – en dat dít die regering se plig is.
"As land het ons duidelik 'n verantwoordelike aanslag nodig om die huidige pandemie te bestuur, maar nie ten koste van die hele ekonomie nie. As die regering nie nou nog ekonomiese deure open nie, soos om handel in die eiendomsmark toe te laat waarvan die waardeketting 6% tot die BBP bydra, gaan daar uiteindelik nie 'n land oorbly om te red nie.
"Ons mense moet werk, hulle moet hul gesinne van kos voorsien en hulle benodig 'n dak oor hul koppe. Vir dié dinge om te gebeur, het ons 'n funksionerende ekonomie nodig en ons bedank die monetêre beleidskomitee dat hy 'n groot stap gedoen het om dit 'n werklikheid te maak," het Geffen gesê.
"Daar is min veilige hawens in sulke onbestendige markte en met geen internasionale reëls vir 'n situasie soos die een waarin ons ons tans bevind nie, bly eiendom selfs in dié sogenaamde nuwe normaal 'n aantreklike opsie."
Joff van Reenen, hoof van High Street Auctions.
Hy sê hulle sien deesdae 'n skerp styging in belangstelling in nywerheidsruimtes wat vinnig omgeskakel kan word in byvoorbeeld verskaffingsentrums, asook luukse "wegbreekstyl"-eiendomme soos bosveldlodges met alles wat oop- en toemaak.
"Ons het die afgelope maand 'n lodge in die Mabula-reservaat in Limpopo aan 'n Amerikaanse belegger verkoop sonder dat die belegger eens 'n voet daar gesit het, maar wat die eiendom aanlyn gevind, 'n kosteberekening gedoen en besluit het daar hoef nie eens twee keer oor die besluit nagedink te word nie," het Van Reenen gesê.
Maar die banke se dat hul nie jou verband of motorfinansiering aanpas as jy op 'fixed' is nie.
Stem glad nie hiermee saam nie aangesien die verlagings daar is om almal te help!
Slegte nuus vir persone wat van rente moet lewe.
Ek kan nie verstaan hoe dit goeie nuus is vir die eiendomsmark nie, aangesien die swaard van onteiening sonder vergoeding nog swaar oor ons hang.
Dit is nou goeie nuus as jy geld het om eiendom te koop. Baie mense het hul werk verloor en gaan dalk hul eiendomme kwyt wees en iemand gaan dit vir spotgoedkoop op veiling kan koop… eintlik baie somber nuus.
Al gee hul huise verniet weg in zimbabwe .soek ek nie een…selfde vir Suid Afrika.die kans dat jy sonder werk voorentoe gn sit is baie goed..banke hou natuurlik daarvan..